Eugen Pârvulescu este conducătorul celor de la Csikszereda, iar la FANATIK SUPERLIGA, acesta a dezvăluit ce salarii au jucătorii echipei de la Miercurea Ciuc.
Echipa de la Miercurea Ciuc se va duela cu Dinamo la barajul pentru un loc în SuperLiga din sezonul viitor. Oficialul celor de la Csikszereda a discutat despre meciul cu formația din Ștefan cel Mare, dar a dezvăluit și ce salarii au jucătorii echipei. Sumele sunt mai mari decât la Corvinul Hunedoara, formația care a câștigat Cupa României.
“E clar că e o dublă dificilă pentru noi. Nu ne-am dorit să fie Dinamo echipa pe care să o întâlnim, dar acesta a fost rezultatul jocurilor. Nu avem ce să facem.
Suntem pregătiți să dăm piept cu Dinamo, o echipă cu un public fantastic și cu siguranță ne așteaptă o dublă de foc. Nu va fi ușor, dar eu am mare încredere în jucătorii echipei noastre. Cred că vom putea să facem o figură frumoasă. Și de ce nu, o calificare în premieră pe prima scenă a fotbalului românesc.
Nu ne doream Dinamo, pentru că a arătat foarte bine în ultimele meciuri. Au jucători destul de valoroși și condiții foarte bune. Cu siguranță nu ne va fi ușor, dar ne luptăm.
Este șansa noastră, e o motivație în plus pentru jucători, pentru că se joacă pe Arena Națională. Sper ca după această dublă să fim noi echipa care câștigă. Cred că se poate, pentru că au mai fost exemple în care echipe din Liga 2 au scos formațiile din Liga 1.
La Csikszereda cel mai mare contract este undeva pe la 3.500 de euro și cred că avem o medie a salariilor lotului de 2000-2.300 de euro”, a declarat Eugen Pârvulescu la FANATIK SUPERLIGA.
În cadrul discuției despre barajul cu Dinamo pentru SuperLiga, Eugen Pârvulescu a mărturisit că echipa de la Miercurea Ciuc este pregătită să se înfrunte formația din Ștefan cel Mare pe Arena Națională în fața a 30.000 de dinamoviști.
“Suntem pregătiți să înfruntăm și cei 30.000 de suporteri. Cred și sper că asta va fi o motivație în plus pentru jucători. Se vor simți fotbaliști și vor juca pe un teren cu o suprafață foarte bună.
E clar că publicul va fi alături de Dinamo. Nu cred că avem jucători care au jucat cu un număr așa mare de spectatori. Sper să nu le tremure picioarele în fața atâtor spectatori.
Am șchiopătat în ultimele 4-5 meciuri. Dacă aveam evoluțiile de la începutul play-off-ului, eu zic că trebuia să fim promovați direct, să nu mai ajungem la baraj.
Eu îmi doresc să obținem un rezultat bun și să fie un moment de sărbătoare la Miercurea Ciuc. Să umplem stadionul”, a mai spus oficialul lui Csikszereda la FANATIK SUPERLIGA.